Μαρσέλ Ντεσαϊγί

Ο **Μαρσέλ Ντεσαϊγί** (γαλλικά: *Marcel Desailly* [γαλλική προφορά: *maʁ.sɛl də.sɑˈji*], γεννήθηκε 7 Σεπτεμβρίου 1968) είναι Γάλλος πρώην διεθνής ποδοσφαιριστής, που αγωνιζόταν συνήθως ως κεντρικός αμυντικός. Υπήρξε μέλος της Εθνικής Γαλλίας στο Παγκόσμιο Κύπελλο του 1998 και του Ευρωπαϊκό Πρωτάθλημα του 2000, τα οποία κατέκτησε αμφότερα. Ένας από τους καλύτερους στη θέση του όλων των εποχών, αγωνίστηκε σε μεγάλες ομάδες της Ευρώπης όπως η Μαρσέιγ, η Μίλαν και η Τσέλσι, κερδίζοντας και το Τσάμπιονς Λιγκ με την πρώτη το 1993 και με τη δεύτερη το 1994.

## Βιογραφία

Γεννήθηκε ως Abbey Odenke στις 7 Σεπτεμβρίου 1968 στην Άκκρα πρωτεύουσα της Γκάνας. Είχε αλλάξει το όνομά του όταν η μητέρα του παντρεύτηκε τον επικεφαλής του Γαλλικού Προξενείου στην Άκρα, ο οποίος υιοθέτησε όλα τα παιδιά της. Η οικογένεια μετεγκαταστάθηκε στη Γαλλία όταν ο Ντεσαϊγί ήταν τεσσάρων ετών. 

### Καριέρα σε συλλόγους
Ξεκίνησε την καριέρα του στην Ναντ. Εκεί, ως μέρος του φημισμένου προγράμματος νεολαίας της ομάδας, έπαιξε μαζί με το νεαρό Ντιντιέ Ντεσάν, ο οποίος έγινε ο κοντινότερος φίλος του. Ο νεαρός Μαρσέλ έγινε επαγγελματίας το 1986, δύο χρόνια μετά τον θάνατο του αδελφού του σε αυτοκινητιστικό δυστύχημα. Το 1992 μεταγράφηκε στην Μαρσέιγ, όπου επανενώθηκε με τον Ντεσάν, και κέρδισε το Τσάμπιονς Λιγκ τον επόμενο χρόνο. Το 1994, ενώ έπαιζε για την Μίλαν, κέρδισε και πάλι το Κύπελλο (σημειώνοντας γκολ στον τελικό), και έτσι έγινε ο πρώτος παίκτης που κέρδισε το Κύπελλο σε διαδοχικές σεζόν με διαφορετικούς συλλόγους. Κατά τη διάρκεια της παραμονής του στο Μιλάνο κέρδισε δύο τίτλους ιταλικού πρωταθλήματος, το 1994 και το 1996. Παρόλο που προτίμησε να αναπτυχθεί ως λίμπερο ή κεντρικός αμυντικός, ρόλοι που έπαιξε κατά τη διάρκεια της καριέρας του στη Γαλλία, βρήκε μεγάλη επιτυχία παίζοντας ως αμυντικός μέσος για τη Μίλαν, λόγω της παρουσίας πολλών άλλων καθιερωμένων κεντρικών αμυντικών στο σύλλογο όπως ο Φράνκο Μπαρέζι και ο Αλεσάντρο Κοστακούρτα.

Στη συνέχεια μετακόμισε  στην αγγλική Τσέλσι το 1998, όπου ήταν αρχηγός της ομάδας και έπαιξε εντυπωσιακά μέχρι το τέλος της σεζόν 2003-04. Πήρε τρία τρόπαια στις έξι σεζόν του με την Τσέλσι, μεταξύ των οποίων το Αγγλικό Κυπέλλου του 2000. 

Μετακόμισε στο Κατάρ το 2004 με προπονητή τον Γάλλο Μπρουνό Μετσού στην Αλ Γκαράφα ΣΚ που κέρδισε το Κατάρ Λιγκ το 2005. Στη συνέχεια εντάχθηκε στην Κατάρ ΣΚ, οδηγώντας τους στη δεύτερη θέση στο πρωτάθλημα πριν αποχωρήσει από το επαγγελματικό ποδόσφαιρο.

### Διεθνής καριέρα
Ο Ντεσαϊγί συχνά έλεγε ότι αισθάνεται απολύτως Γάλλος και ενώ έχει δεσμούς με τη Γκάνα, ποτέ δεν σκέφτηκε να παίξει για άλλη χώρα εκτός από τη Γαλλία. Αυτή η στάση επαναδιατυπώθηκε στην αυτοβιογραφία του, που δημοσιεύθηκε το 2002. Έκανε το διεθνές του ντεμπούτο το 1993, αλλά δεν καθιερώθηκε περιμένοντας μέχρι το 1996.

Ήταν σημαντικό στέλεχος της γαλλικής ομάδας που κέρδισε το Παγκόσμιο Κύπελλο του 1998, αν και αποβλήθηκε στον τελικό αγώνα. Όπως και άλλα μέλη της ομάδας, διορίστηκε Chevalier του Légion d'honneur το 1998. 

Δύο χρόνια αργότερα η επιτυχία συνεχίστηκε, καθώς η Γαλλία κέρδισε το Ευρωπαϊκό Πρωτάθλημα του 2000. Μετά το τουρνουά, έγινε αρχηγός της εθνικής ομάδας. Το 2001, οδήγησε τη Γαλλία στη νίκη στο Κύπελλο Συνομοσπονδιών.
Τον Απρίλιο του 2003, ξεπέρασε το ρεκόρ για τον αριθμό των εμφανίσεων για τη γαλλική ομάδα, αριθμός που τελικά έφτασε τις 116, όταν ανακοίνωσε την αποχώρησή του από το διεθνές ποδόσφαιρο μετά το Ευρωπαϊκό Πρωτάθλημα του 2004.

## Τίτλοι και διακρίσεις

**Μαρσέιγ**
* Τσάμπιονς Λιγκ : 1992–93
**Μίλαν**
* Πρωτάθλημα Ιταλίας : 1993–94 , 1995–96
* Τσάμπιονς Λιγκ : 1993–94
* Ευρωπαϊκό Σούπερ Κύπελλο : 1994
* Σούπερ Κύπελλο Ιταλίας : 1994
**Τσέλσι**
* Σούπερ Κύπελλο Ευρώπης : 1998
* Κύπελλο Αγγλίας : 1999-2000
* FA Charity Shield : 2000
**Αλ-Γκαράφα**
* Κατάρ Stars League : 2004–05
**Γαλλία**
* Παγκόσμιο Κύπελλο : 1998
* Ευρωπαϊκό Πρωτάθλημα : 2000
* Κύπελλο Συνομοσπονδιών : 2001, 2003

**Ατομικές διακρίσεις**

* Overseas Team of the Decade - Premier League 10 Seasons Awards (1992/93 - 2001/02) 
* FIFA XI : 1996 
* Καλύτερη ομάδα Παγκόσμιου Κυπέλλου 1998 
* Καλύτερη ομάδα Ευρωπαϊκού Πρωταθλήματος (2) : 1996,  2000 
* FIFA 100 : 2004 
* Βραβείο Golden Foot Legends : 2017 
* Chevalier του Légion d'honneur : 1998

## Παραπομπές


## Εξωτερικοί σύνδεσμοι

*  
*Chelsea legend profile
*Chelsea profile (archived)

Κατηγορία:Γάλλοι ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Εθνικής Γαλλίας
Κατηγορία:Γκανέζοι ποδοσφαιριστές
Κατηγορία:Ποδοσφαιριστές ΦΚ Ναντ
Κατηγορία:Ποδοσφαιριστές Ολιμπίκ Μαρσέιγ
Κατηγορία:Ποδοσφαιριστές ΑΚ Μίλαν
Κατηγορία:Ποδοσφαιριστές Τσέλσι ΦΚ
Κατηγορία:Ποδοσφαιριστές Αλ Γκαράφα ΣΚ
Κατηγορία:Ποδοσφαιριστές Κατάρ ΣΚ
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Πρέμιερ Λιγκ
Κατηγορία:Ποδοσφαιριστές Σέριε Α
Κατηγορία:Ποδοσφαιριστές Κατάρ Σταρς Λιγκ
Κατηγορία:Ξένοι ποδοσφαιριστές στο Κατάρ
Κατηγορία:Γάλλοι ποδοσφαιριστές στο εξωτερικό
Κατηγορία:Ποδοσφαιριστές Ευρωπαϊκού Πρωταθλήματος 1996
Κατηγορία:Ποδοσφαιριστές Παγκοσμίου Κυπέλλου 1998
Κατηγορία:Ποδοσφαιριστές Ευρωπαϊκού Πρωταθλήματος 2000
Κατηγορία:Ποδοσφαιριστές Κυπέλλου Συνομοσπονδιών FIFA 2001
Κατηγορία:Ποδοσφαιριστές Παγκοσμίου Κυπέλλου 2002
Κατηγορία:Ποδοσφαιριστές Κυπέλλου Συνομοσπονδιών FIFA 2003
Κατηγορία:Ποδοσφαιριστές Ευρωπαϊκού Πρωταθλήματος 2004
Κατηγορία:Ιππότες της Λεγεώνας της Τιμής
Κατηγορία:FIFA 100
Κατηγορία:FIFA Century Club
Κατηγορία:Παίκτες νικητές Παγκοσμίου Κυπέλλου ποδοσφαίρου FIFA
Κατηγορία:Παίκτες νικητές Ευρωπαϊκού Πρωταθλήματος Ποδοσφαίρου
Κατηγορία:Παίκτες νικητές Κυπέλλου Συνομοσπονδιών FIFA